1.

edastab nõukogule järgmised soovitused: a) innustada neid liikmesriike, kes ei ole seda veel teinud, allkirjastama, ratifitseerima ja rakendama kõiki asjaomaseid rahvusvahelisi konventsioone, ennekõike Euroopa Nõukogu konventsiooni, sest see pakub raamotsuse kõrval lapse õiguste täiendavat kaitset, kuid samuti fakultatiivprotokolli; b) abistada liikmesriike oma seadusandluse parandamisel ning liikmesriikide eksterritoriaalset koostööd selles vallas; nõuab, et alla 18 aasta vanuste laste vastu sooritatud seksuaalkuritegusid käsitataks kogu ELis alati alaealiste ekspluateerimisena vastavalt Euroopa Parlamendi eespool nimetatud 16. jaanuari 2008. aasta resolutsioonile; c) võimaldada liikmesriikidel välistada raamotsuses sätestatud süütegude puhul jurisdiktsiooni kehtestamisel selgesõnaliselt teo mõlemapoolselt süüteoks tunnistamise nõue; d) nõuda tungivalt, et liikmesriigid tunnistaksid kuriteoks laste seksuaalse väärkohtlemise kõik liigid; Raamotsuse rakendamine e) aidata liikmesriikidel, kes ei ole raamotsust veel täielikult rakendanud, rakendada seda võimalikult kiiresti; erilist rõhku tuleks panna raamotsuse artikli 1 punktis b sätestatud lapsporno määratlust käsitlevate õigusaktide vastuvõtmisele, tagades ohvrikaitse mehhanismid ning rakendades raamotsuse artikli 8 lõike 1 punkti b, mis käsitleb ekstraterritoriaalset jurisdiktsiooni (seksiturism); f) nõuda tõhusat kaitset laste seksuaalse ekspluateerimise vastu, pidades lasteseksiturismi kuriteoks kõikides liikmesriikides; nõuda, et kõigi ELi kodanike suhtes, kes on toime pannud laste vastu suunatud seksuaalkuriteo mis tahes ELi kuuluvas või mittekuuluvas riigis, kohaldatakse ühist, kogu ELis ekstraterritoriaalselt kehtivat kriminaalõigust; g) parandada koostöös komisjoni ja liikmesriikidega raamotsuse rakendamise järelevalvet, et õigeaegse ja täieliku teabe saamiseks luua mehhanismid, mis võimaldaksid liikmesriikidel pidada asjaomastes teemavaldkondades olulise teabe registrit, mis sisaldaks kuritegude määratlusi, see lihtsustaks liikmesriikide kohtusüsteemide võrdlust; h) julgustada liikmesriike andma üksikasjalikult aru piiriülese koostöö olukorrast, eelkõige juhul, kui koostöö VVO-dega on ette nähtud seadusega või praktikas; i) julgustada liikmesriike andma aru seoses tõestatud laste prostitutsiooni või lapsporno juhtumiga konfiskeeritud varade sihtkohast; Raamotsuse läbivaatamine j) vaadata läbi raamotsus nõukogu eesistujariigi, mõne muu liikmesriigi või alternatiivselt komisjoni esitatud ettepaneku alusel, tõstes kaitsetaset vähemalt Euroopa Nõukogu konventsiooniga sätestatud tasemeni ning pöörates enam tähelepanu kuritarvitamistele, mis on seotud interneti ja teiste sidetehnoloogiatega; soovitab, et ettepanek sisaldaks järgmiseid sätteid: — luua seksuaalkurjategijate jaoks riiklikud haldussüsteemid, mis hõlmaksid riskihindamist, sekkumisprogramme, et ära hoida või minimeerida korduvate rikkumiste ohtu, ja seksuaalkurjategijatele kättesaadavaid teraapiaid; selliseid sekkumisprogramme ja vabatahtlikku teraapiat võiks rahastada ELi üldeelarvest, et tagada laste heaolu seadmine kesksele kohale kogu ELis; — tugevdada inimõigustepõhist ja ohvrikeskset lähenemisviisi; — tunnistada kuriteoks laste ahvatlemine seksuaalsetel eesmärkidel (grooming) ja kasutada seda mõistet vastavalt Euroopa Nõukogu konventsiooni artiklis 23 sätestatud määratlusele; — tunnistada kuriteoks osalemine seksuaalsetes toimingutes alla 18 aasta vanuse isikuga, isegi kui ta on seksuaalsest täiseast vanem, kui kasutatakse sundi, jõudu või ähvardusi, või kuritarvitatakse tunnustatud usaldusisiku positsiooni, võimu või mõju lapse suhtes, sealhulgas peresiseselt, või kuritarvitatakse lapse eriti kaitsetut olukorda, eelkõige vaimse või füüsilise puude või sõltuva olukorra tõttu, või kui lapsele antakse seksuaalsetes toimingutes osalemise eest raha või muus vormis hüvitist või tasu; — tunnistada kuriteoks lapse sundimine sundabieluks; — tunnistada kuriteoks lapsi kaasavate pornograafiliste etteastete teadlik külastamine ning laste tahtlikult panemine olukorda, kus nad näevad pealt seksuaalset kuritarvitamist või seksuaalseid toiminguid; — tunnistada kurjategijateks pedofiilide jututubade või pedofiilide internetifoorumite teenuste osutajad; — näha ette meetmed, mis tagavad, et liikmesriigid võtavad rahvusvahelise diplomaatilise, haldus- ja õiguskaitsealase koostöö ulatusliku strateegia raames nõuetekohaseid meetmeid laste kuritarvitamisega seotud ebaseaduslike materjalide kõrvaldamiseks nende lähtekohast veebis, pakkudes seega ohvritele maksimaalset kaitset, ning teeksid koostööd internetiteenuste osutajatega, et sulgeda veebisaidid, mida kasutatakse raamotsuses määratletud kuritegude toime panemiseks või toimepaneku võimaluse reklaamimiseks; — toetada komisjoni poolt koostöös suuremate krediitkaarte väljastavate ettevõtetega tehtavaid jõupingutusi, et uurida, kas lapsporno internetimüügiga seotud veebisaitide internetipõhiste maksesüsteemide sulgemine või muul viisil takistamine on tehniliselt teostatav; julgustada ka teisi majanduses osalejaid, nagu näiteks pangad, valuutavahetuskontorid, internetiteenuse pakkujad ja otsingumootoreid haldavad ettevõtted, osalema aktiivselt jõupingutustes võitlemaks lapsporno ja kaubanduslikel eesmärkidel laste seksuaalse ekspluateerimise muude vormide vastu; — innustada liikmesriike varustama lapsevanemaid kergesti hallatavate programmidega, mis võimaldaksid neil tõkestada laste juurdepääsu pornograafilistele veebisaitidele; — võtta meetmeid, et julgustada seksuaalse ekspluateerimise ohvreid esitama riiklikele kohtutele kriminaalõiguslikke ja tsiviilnõudeid seksuaalkurjategijate vastu; — vaadata läbi raamotsuse artikli 5 lõige 3, mis sätestab üksnes minimaalse aluse selleks, et tõkestada süüdimõistetud seksuaalkurjategijate juurdepääs lastele töö või vabatahtliku tegevuse kaudu, kus on regulaarne kontakt lastega, sealhulgas kaaluda liikmesriikide kohustust tagada, et lastega töötavate teatud ametikohtade taotlejaid kontrollitakse karistusregistri põhjal, see hõlmaks ka vastavate selgete eeskirjade või juhiste koostamist tööandjatele nende kohustuste kohta; — hõlbustada rahvusvahelist koostööd, kasutades Euroopa Nõukogu konventsiooni artiklis 38 sätestatud vahendeid; — kehtestada neile, kelle töö hõlmab regulaarset lastega tegelemist, kohustus anda teada olukordadest, kus neil on põhjendatud alus kahtlustada kuritarvitamist; — parandada kuritarvitatud laste tuvastamist, koolitades sel eesmärgil personali, kel on regulaarne kontakt lastega, ning õiguskaitsetöötajaid, kel võib olla kontakt kuritarvitatud lastega; — tagada lastele kohtumenetlustes ja uurimise ajal tugevaim kaitse eesmärgiga hoida ära traumad, nähes lapsohvritelt tõendite kogumiseks ette erikorra; — keelustada raamotsuses sätestatud kuritegude sooritamisele õhutav reklaam; — tunnistada kuriteoks raamotsuses sätestatud kuritegudele kihutamine, kaasa aitamine ja vastavad kuriteokatsed; — julgustada liikmesriike võtma kõik vajalikud meetmed, et hoida ära kuritarvitamise ohvriks langenud laste diskrimineerimine ja nende häbimärgistamine; — lisada raamotsuses sätestatud kuritegude puhul sanktsioonide kehtestamisel kasutatavate raskendavate asjaolude nimekirja raskendavate asjaolude loend, mis on sätestatud Euroopa Nõukogu konventsiooni artiklis 28; — kehtestada raskendava asjaoluna kurjategija kõrgema positsiooni ärakasutamine (perekonnas, hariduses, ametisuhetes jne); k) julgustada kõiki liikmesriike looma koostöö parandamiseks Euroopa tasandil kadunud laste teavitamissüsteemi; l) koostada koos liikmesriikide ja komisjoniga tegevusprogramm, mille eesmärk oleks pakkuda lastele, kes on tuvastatud pornograafilistes kujutistes seksuaalselt kuritarvitatud lastena, piisavat kaitset ja tuge;